b'\n_START_ARTICLE_\nEnglanninpesukarhukoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nEnglanninpesukarhukoira kuuluu amerikkalaiseen coonhound-tyyppiin.\n_START_SECTION_\nV\xc3\xa4ritys\n_START_PARAGRAPH_\nToisin kuin muilla coonhoundeilla eli pesukarhukoirilla, t\xc3\xa4ll\xc3\xa4 rodulla sallitaan vaihteleva v\xc3\xa4ritys. Se voi olla punat\xc3\xa4plik\xc3\xa4s, sinit\xc3\xa4plik\xc3\xa4s, kolmiv\xc3\xa4rinen tai kolmiv\xc3\xa4rinen t\xc3\xa4plik\xc3\xa4s. Punaiset merkit ovat kuitenkin dominoivat ja sen vuoksi redtick on sille yleinen nimitys. V\xc3\xa4rivariaatiot ovat yleisi\xc3\xa4 jopa saman pentueen yksil\xc3\xb6iden v\xc3\xa4lill\xc3\xa4, mik\xc3\xa4 osoittaa populaation geneettisen perim\xc3\xa4n olevan monipuolinen.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nEnglanninpesukarhukoira on vahvatahtoinen, ellei jopa omap\xc3\xa4inen ja vaatii enemm\xc3\xa4n k\xc3\xa4rsiv\xc3\xa4llisyytt\xc3\xa4 koulutuksessa kuin toiset rodut. Nuorena se on normaalisti \xc3\xa4\xc3\xa4rimm\xc3\xa4isen aktiivinen, leikkis\xc3\xa4 ja huomionhakuinen ja kaipaa paljon liikuntaa. Se asettuu herke\xc3\xa4m\xc3\xa4tt\xc3\xb6m\xc3\xa4sti joka paikkaan eik\xc3\xa4 se siksi sovi ihmisille jotka eiv\xc3\xa4t halua koiria sohvilleen ja s\xc3\xa4nkyihins\xc3\xa4. Jotkut uskovat ett\xc3\xa4 v\xc3\xa4rin sallitun vaihtelevuuden vuoksi kasvattajat ovat kyenneet keskittym\xc3\xa4\xc3\xa4n paremmin \xc3\xa4lykkyyden ja mets\xc3\xa4stysominaisuuksien kaltaisten piirteiden jalostamiseen. Kuten kaikki pesukarhukoirat, my\xc3\xb6s t\xc3\xa4m\xc3\xa4 rotu on yleens\xc3\xa4 hyv\xc3\xa4luonteinen ja eritt\xc3\xa4in sosiaalinen. Vauhkoontuneisuus ja aggressiivisuus luokitellaan United Kennel Clubin rotum\xc3\xa4\xc3\xa4ritelm\xc3\xa4n mukaan virheiksi. _NEWLINE_Englanninpesukarhukoirasta saa erinomaisen perhekoiran, koska se on jalostettu mets\xc3\xa4stysk\xc3\xa4ytt\xc3\xb6\xc3\xb6n miellytt\xc3\xa4v\xc3\xa4\xc3\xa4, muiden kanssa toimeen tulevaa luonnetta ajueessa edellytt\xc3\xa4en. Se on my\xc3\xb6s sopiva vahtikoira, koska se on \xc3\xa4\xc3\xa4rimm\xc3\xa4isen \xc3\xa4\xc3\xa4nek\xc3\xa4s: melodisista pitkittyneist\xc3\xa4 ulvauksista aina lyhyisiin, r\xc3\xa4j\xc3\xa4hdysm\xc3\xa4isiin haukkuihin.\n_START_SECTION_\nAlkuper\xc3\xa4\n_START_PARAGRAPH_\nRotu on kotoisin Kaakkois-Yhdysvalloista, jossa se kehitettiin amerikankettukoirasta, englanninkettukoirasta, eurooppalaisista mets\xc3\xa4styskoirista ja paikallisista alkuper\xc3\xa4iskoirista, jotka j\xc3\xa4ljestiv\xc3\xa4t ja ajoivat puuhun erilaisia el\xc3\xa4imi\xc3\xa4. Se luokiteltiin alun perin englantilaiseksi kettu- ja pesukarhukoiraksi ennen kuin kuusi pesukarhukoiraa erotettiin omaksi ryhm\xc3\xa4kseen. United Kennel Club erotti 1940-luvulla sinisen pesukarhukoiran ja walkerinpesukarhukoiran toisistaan, mit\xc3\xa4 seurasi my\xc3\xb6s englanninpesukarhukoiran luokittelu. _NEWLINE_Rotua k\xc3\xa4ytet\xc3\xa4\xc3\xa4n usein j\xc3\xa4ljestykseen ja el\xc3\xa4inten puuhun ajamiseen, erityisesti pesukarhun. Se my\xc3\xb6s osallistuu kilpailuihin jotka tunnetaan "y\xc3\xb6mets\xc3\xa4styksen\xc3\xa4", joista suurimmat ovat English Days ja Southern English Days. Molemmissa on my\xc3\xb6s n\xc3\xa4yttelykilpailuja ja vesikokeita.'